text: Nyt kanonregnskab fra Danfoss
  28 marts 2012 kl. 16.03
  Danfoss er for andet år i træk kommet ud med et kanonregnskab for 2011. Resultatet af primær drift (EBIT) blev 4,2 milliarder kroner mod 3,3 milliarder kroner året før.
  Resultatet bygger på en omsætning på 33,9 milliarder kroner mod 31,5 milliarder kroner året før. Det svarer til en vækst på 7,5 procent. 
  Korrigeret for tilkøb, frasalg og valutaomregning var stigningen på ti procent.
  Efterspørgslen blev gennem hele 2011 drevet af stor interesse for hydraulik og klima- og energiløsninger på fjerne markeder.
  - Alt i alt står vi således godt rustet til 2012, der tegner mere usikkert, og hvor fokus, fleksibilitet og vores stærke portefølje af konkrete løsninger på klima- og energiudfordringerne bliver afgørende for at fastholde resultater på niveau med et stærkt 2011, skriver koncernchef Niels B. Christiansen i en kommentar til årsrapporten.
  Udbyttet foreslås fastsat til 25 procent af årets resultat svarende til 31,5 procent pr. aktie.
  Beskæftigelsen i koncernen er uændret på godt 24.400.
  